Generell informasjon om hva søknadene   
skal inneholde

Alle søkere er pliktige til å sette seg inn i kravene til gjeldene bestemmelser om tilskudd til anlegg for idrett og fysisk aktivitet. Link til årets bestemmelser:

**[https://www.regjeringen.no/no/dokumenter/bestemmelser-om-tilskudd-til-anlegg-for-idrett-og-fysisk-aktivitet-2023-v-0732-b/id2984778/](https://oslokommune-my.sharepoint.com/personal/hanna_thommessen_bym_oslo_kommune_no/Documents/Spillemidler/Maler brev/Bestemmelsene)**

**Dette skal søknaden inneholde:**

**Eventuelle vedtekter**

Aksjeselskaper, samvirkeforetak, stiftelser og andre sammenslutninger må legge ved vedtekter som oppfyller kriteriene under pkt. 2.3.1 i bestemmelsene.

**Anleggsnummer**

For å kunne sende inn søknad om spillemidler må prosjektet ha et anleggsnummer. Hvis det er etablering av nytt anlegg så har prosjektet mest sannsynlig ikke et anleggsnummer fra før av. Om det finnes et anleggsnummer kan sjekkes her: <https://www.anleggsregisteret.no/finn-anlegg/>, men fylkesidrettskonsulent skal uansett kontaktes for å kontrollere at man benytter seg av riktig anleggsnummer.

Dersom anlegget ikke er oppført i registeret, skal fylkesidrettskonsulenten kontaktes for etablering av anleggsnummer. Følgende informasjon om anlegget må oppgis:

* Anleggssted (f.eks Bjølsen skole)
* Anleggsnavn (f.eks Muselunden kunstgressbane)
* Kartkoordinater
* Måldata
* Drifter
* Eier

**Behovsvurdering**

Behovsvurderingen skal legges ved som et eget dokument. Se vedlegg 7 i bestemmelsene eller dokumentet som heter «behovsvurdering» for nærmere info om hva den skal inneholde.

**Universell utforming**

Anlegget skal være universelt utformet. Det betyr at det skal være utformet på en slik måte at anlegget kan, i så stor utstrekning som mulig, uten behov for tilpasning eller en spesiell utforming, brukes av alle. Dette gjelder alle som bruker anlegget, så alt fra idrettsutøvere, publikum, trenere, dommere, arrangementsteknisk personell til presse.

Legg merke til at alle garderober i anlegget skal være universelt utformet. Det gjelder også dommergarderober.

Kultur- og likestillingsdepartementet har utarbeidet en veiledning som heter «Universell utforming av idretts- og nærmiljøanlegg». Link til publikasjonen: <https://idrettsanlegg.no/generelle-veiledere/universell-utfroming/>. Vær oppmerksom på at dersom informasjon i veilederen strider mot informasjon i bestemmelsene, så er det bestemmelsene som gjelder.

**Kostnadsoverslag**

Kostnader knyttet til prosjektet fylles inn i søknadsskjemaet. Tilskudd beregnes på grunnlag av spesifiserte kostnader. Oppsettet skal være detaljert nok til å kunne kontrollere at kostnadene gjelder tilskuddsberettigete aktivitetsflater og tilleggselementer, og eventuelt skille ut kostnader som ikke er tilskuddsberettigede.

**Forskjellen på tilskuddsberettigede og ikke tilskuddsberettigede kostnader**   
Tilskuddsberettigede kostnader er kostnader som angår aktivitetsareal og nødvendige tilleggselementer. Ikke tilskuddsberettigete kostnader er kostnader som ikke angår selve aktivitetsarealet. Det gjelder for eksempel parkeringsplasser, veier, løst utstyr, publikumstribuner og beplantning utenfor aktivitetsflaten.

**Administrasjonskostnader**

* Kan utgjøre 5% av tilskuddsberettigede kostnader. Administrasjonskostnader er for eksempel søknadsskriving og annet administrativt arbeid.
* Rigg og drift inngår ikke i administrasjonskostnader, men er en tilskuddsberettiget kostnad.
* Prosjektering inngår ikke i administrasjonskostnader, med mindre det er utført av frivillige i idrettslag for eks. Det er en tilskuddsberettiget kostnad, men man kan ikke søke spillemidler til kun prosjektering, man må ha kommet så langt i prosjektet at man søker om midler til en anleggstype.

**Uforutsette kostnader**

* Kan utgjøre inntil 10 % av tilskuddsberettigete kostnader.

**Dette er kostnadstypene man kan velge mellom i søknadsskjemaet:**

* + Tilskuddsberettigede kostnader:
    - Administrasjon og prosjektering
    - Andre installasjoner
    - Belysning
    - Bygningskostnader
    - Elektroinstallasjoner
    - Fastmontert utstyr
    - Grunnarbeid
    - Aktivitetsdekke
    - Tele- og automatisering
    - VVS-installasjoner
    - Annet
  + Ikke tilskuddsberettigede kostnader
    - Kjøp av tomt/grunn
    - Tribune/publikumsanlegg
    - Vei/parkeringsanlegg
    - Finansieringskostnader
    - Tilknytningsavgifter
    - Reguleringsarbeider
* Man kan føre opp flere rader med samme kostnadstype, da det er mulig å gi en beskrivelse av kostnaden. Det kan for eksempel være flere rader som heter «bygningskostnader».

**Eksempel på kostnadsoverslag**

* Eksempel på et tilfredsstillende kostnadsoverslag (tennisbane som eks):
  + Tilskuddsberettigede kostnader
    - Grunnarbeid
    - Aktivitetsdekke
    - Lysanlegg
    - Gjerder rundt aktivitetsflaten
    - Prosjektering
    - Administrasjonskostnader (inntil 5% av godkjente kostnader)
    - Uforutsette kostnader (inntil 10% av godkjente kostnader)
  + Ikke tilskuddsberettigede kostnader
    - Parkeringsplass/veier
    - Løst utstyr
    - Beplantning utenfor aktivitetsflaten

**Dokumentasjon på finansiering**

Bestemmelsene krever at søknaden er fullfinansiert (minus spillemiddelbeløpet). Alle finansieringskildene må dokumenteres og legges ved søknaden. De ulike finansieringskildene skal også føres inn i finansieringsplanen i søknaden.

**Rett til bruk av grunn**

Søker må ha rett til bruk av grunnen hvor anlegget ligger/skal ligge.

Retten skal ha grunnlag i ett av følgende forhold:

* Tinglyst eiendomsrett
* Tinglyst feste- eller leierett av minimum 30 års varighet
* Avtale på minimum 30 år på kommunal eller statlig grunn
* Grunneiere og turveier: avtale på minimum 20 år
* For tur-/skiløyper og turstier skal retten til grunn ha hjemmel i avtale av minimum 10 års varighet med automatisk fornyelse for 10 år av gangen, dersom ingen av avtalepartene har sagt opp avtalen senest ett år før avtaletidens utløp.

I helt spesielle tilfeller kan fylkeskommunen dispensere fra kravene.

**Målsatte tegninger**

Søker skal legge ved målsatte tegninger som viser at anlegget utformes i tråd med krav til størrelser mv. for aktiviteten.

Tegningene skal vise aktivitetsflaten og tilleggselementenes utforming og mål for relevante idrettslige funksjoner. For eksempel spilleflate, banebredde og lengde, sikkerhetssone, garderobestørrelse, plassering av lysanlegg mv.

Plantegninger for alle plan med påsatte mål for fri lengde og bredde, samt snitt med påført mål for fri høyde skal også legges ved når det bygges anlegg hvor dette er relevante mål.

Alle relevante krav må altså fremkomme i tegningene. Det gjelder også universell utforming.

**Ved rehabilitering:**

Hovedregelen er at man skal søke om midler til rehabilitering etter 20 år, men for blant annet kunstgress, undervarmeanlegg og lysanlegg er regelen 10 år. Se pkt. 2.4.9 i bestemmelsene.

Tilskudd til rehabilitering forutsetter en helhetlig tilnærming til anlegget selv om det kun søkes om tilskudd til delvis rehabilitering. Man skal ha vurdert forholdene i hele anlegget, og på bakgrunn av dette avgjøre behovet for rehabilitering. Dette gjelder også når man kun søker tilskudd til å rehabilitere deler av anlegget (delene hvor rehabilitering er påkrevd etter vurdering av hele anlegget).

Det skal også gjøres en vurdering av om anlegget tilfredsstiller krav til universell utforming, og eventuelle tiltak for å rette avvik fra gjeldene krav.

Det kan ikke søkes om tilskudd som skyldes feil planlegging, utførelse eller manglende vedlikehold utover normal bruksslitasje. Departementet kan i helt spesielle tilfeller godkjenne avvik fra vilkårene.

**Tilstandsrapport:**

For å kunne søke om tilskudd til rehabilitering av idrettsanlegg så kreves det en helhetlig tilstandsrapport som planene skal bygge på. Tilstandsrapporten skal gjøre rede for tekniske, økonomiske og funksjonelle forhold ved hele anlegget. Vurdering av tilstand og utarbeidelse av tilstandsrapporten skal utføres av uavhengig aktør/konsulent med relevant fagkompetanse. Tilstandsvurdering kan ikke være utført av søker selv, eller personer med tilknytning til søker. Tilstandsanalysen bør utføres i samsvar med NS EN 3424.

Nærmiljøanlegg krever ikke tilstandsrapport.

**Hvis prosjektet inneholder dugnadsarbeid**

Verdi av dugnad skal beregnes av kvalifisert fagperson (ikke søker). For eksempel kostnadsvurdering fra kommune eller tilbud fra firma, og oppgis uten merverdiavgift. Pristilbud som viser dugnadsverdi skal/bør hentes inn i forkant av byggestart.

**Lysanlegg for idrettsaktiviteter**

Se pkt. 2.6.1. Det skal legges ved lysberegning hvis lysanlegget skal belyse idrettsaktiviteter og derfor faller inn under Norsk standard for idrettsbelysning (NS-EN 12193:2018).

Innendørs: Lysanlegg er inkludert i makstilskuddet for nye anlegg og anlegg som rehabiliteres etter 20 år. For satser til rehabilitering etter 10 og 30 års bruk - ta kontakt med Bymiljøetaten.

Utendørs: Det kan søkes om midler til lysanlegg for utendørsbaner. For noen anleggstyper står maksimalt tilskudd presisert under anleggstypen, resten kan søke om maksimalt 700 000.

**Beregning av søknadsbeløp**

Man kan beregne samlet tilskudd til én aktivitetsflate, inkludert tilleggselementer. Det betyr at om det ligger flere aktivitetsflater ved siden av hverandre, eller flere anlegg som er innlemmet i samme prosjekt, så skal hver enkelt flate ha sitt eget anleggsnummer, søknad og regnskap.

**Ordinære anlegg:**

Hovedregelen er at det kan søkes om 1/3 av totale tilskuddsberettigede kostnader, inntil en makssum. Makssummen varier mellom ulike anleggstyper og størrelse på anlegget. Se pkt. 2.6 for oversikt over makssummer og krav til ulike anleggstyper.

Hvis ikke annet er bestemt er kr 150 000 nedre grense for godkjent kostnad ved beregning av tilskudd. Nedre grense for kostnader for kart er kr 75 000 og kr 50 000 for nærmiljøanlegg.

I Oslo får alle ordinære anlegg tillegg på 15% av ordinært tilskudd fordi Oslo er definert som et pressområde.

**Nærmiljøanlegg:**

Det kan søkes om 50% av tilskuddsberettigede kostnader, inntil kr 300 000. Hvis anlegget skal inneholde et tilleggselement som for eksempel nytt lysanlegg, så får man kr 300 000 ekstra.

Nærmiljøanlegg som bygges i Groruddalen, Oslo Indre Øst og Oslo Sør får tillegg på 30% av ordinært tilskudd fordi de er en del av den statlige områdesatsningen.

**Plikter knyttet til drift og bruk av anlegget**

Som anleggseier er man pliktig til å holde anlegget åpent for allmenn idrettslig virksomhet i 30 år (ordinære anlegg) eller 10 år (nærmiljøanlegg) fra ferdigstillelse av anlegget.

Se kapittel 4 for krav i forbindelse med blant annet følgende forhold:

* Vedlikehold
* Midlertidig stenging
* Overdragelse, salg, flytting, bruksendring eller nedleggelse av anlegg
* Drift
* Mislighold
* Tilbakebetaling av midler

**Nyttige publikasjoner**

På denne siden finnes nyttig informasjon om utforming og krav:

<https://idrettsanlegg.no/>

På [*www.godeidrettsanlegg.no*](http://www.godeidrettsanlegg.no) finnes nyttig informasjon og eksempler på anlegg som fungerer godt.